12.6.2023 г.
BG
Официален вестник на Европейския съюз
C 204/5
Съгласно предложената рамка становищата на колегията, в допълнение към съгласието или несъгласието с определени надзорни решения, могат да включват и условия и препоръки, които колегията счита за необходими за смекчаване на евентуални недостатъци в управлението на риска на ЦК (7).
ЕЦБ приветства предложения регламент, тъй като той дава възможност на членовете на колегията да уточнят съображенията, въз основа на които гласуват, и да посочат оставащите опасения.
За да се подобри допълнително процесът на гласуване, членовете на колегията следва също така да бъдат насърчавани да предоставят обосновка при гласуването в процеса на изготвяне на становище на колегията, за да се даде възможност на компетентния орган на ЦК да се възползва в по-голяма степен от различните гледни точки на членовете на колегията в становището на колегията.
И накрая, ЕЦБ подкрепя предложеното задължение за компетентния орган на ЦК да посочи причините, като в решението си напълно обяснява всички значителни отклонения от становището на колегията (8).
ЕЦБ счита, че тези предложени мерки ще засилят текущото участие на колегията и ще спомогнат да се гарантира, че надзорът на ЦК подкрепя ефективната ангажираност с всички съответни органи и извлича ползи от техните гледни точки.
ЕЦБ подкрепя разпоредбата в предложения регламент членовете на колегията да предоставят по-голям принос за провеждането на процеса на годишен преглед и предлага този принос да не се ограничава само до определяне на честотата и задълбочеността на годишния преглед, а следва също така да обърне внимание на съществената надзорна насоченост на този преглед.
1.1.2.
Сътрудничество в съвместни надзорни екипи (СНЕ) ЕЦБ напълно подкрепя намерението в основата на предложението за въвеждане на СНЕ в надзора на лицензирани ЦК от ЕС.
Засилването на участието на членовете на колегията в процеса на текущ надзор — по-специално по отношение на прегледа на прилагането на процедурите на отсъствие на възражения, проверките на място и в контекста на процеса на годишен преглед — е стъпка към засилване на надзора на равнището на Съюза.
Това ще помогне на членовете на колегията да придобият по-задълбочено споделено разбиране за основните промени, засягащи рисковете и управлението на риска на ЦК, като по този начин ще се повиши ефективността и ефикасността на диалога между компетентните органи на ЦК и членовете на колегията в целия Съюз.
Това също така ще даде възможност за обединяване на ресурсите на компетентните органи на ЦК и колегиите, което допълнително ще допринесе за разходната ефективност на надзора на ЦК от ЕС в полза както на националните компетентни органи, така и на членовете на колегията.
ЕЦБ обаче не счита за необходимо създаване на нов надзорен орган за тази цел, тъй като това може да доведе до по-голяма институционална сложност.
За да се гарантира пропорционалност, ЕЦБ предлага да се разчита на съществуващото сътрудничество в рамките на колегията.
В този смисъл ЕЦБ предлага предвидените задачи на СНЕ да се възложат на колегията като съвместни надзорни дейности с участието на членовете на колегията на доброволна основа в съответствие с принципа „без принуда — без забрана“.
В случай че нито един член на колегията не желае да участва в съвместна надзорна дейност заедно с компетентния орган, това означава, че компетентният орган поема тази задача самостоятелно.
С оглед на включването на съвместните надзорни дейности в съществуващите процеси на колегията ЕЦБ предлага да се добави допълнителен елемент към доклада на компетентните органи на ЦК относно процеса на годишен преглед (9), а именно план за съвместни надзорни дейности през предстоящия период на годишен преглед.
В допълнение към задачите на СНЕ съгласно предложения регламент ЕЦБ предлага и съвместни надзорни дейности по отношение на предоставянето на информация за процедурата на отсъствие на възражения, свързана с одобряването на промени в моделите на ЦК за допълнително обезпечение, както и с провеждането на годишния преглед и оценка, извършвани от компетентния орган на ЦК от ЕС (10).
Съвместните надзорни дейности следва да включват и потенциални пробни упражнения като допълнителен инструмент за съвместни оценки на рисковете и процедурите за управление на риска на ЦК.
За да се даде възможност за ефикасно участие на всички органи, включително колегията, в процедурите на отсъствие на възражения, ЕЦБ предлага удължаване на съответния график за оценка (вж. параграф 3.2 по-долу).
(7) (8) (9) (10)
Вж. член 1, точка 12 от предложения регламент, с която се вмъква нов член 17б, параграф 2, буква в) в РЕПИ.
Вж. член 1, точка 12 от предложения регламент, с която се вмъква нов член 17б, параграф 3 в РЕПИ.
Вж. член 1, точка 16 от предложения регламент.
Вж. член 1, точка 16 от предложения регламент, с която се изменя член 21 от РЕПИ.